Video: Armand Aucamp gesels oor Van Riebeeck in ‘Krotoa’Akteurs soos Deon Lotz, Armand Aucamp, Crystal Donna Roberts, Jacques Bessenger en Brendon Daniels is te sien in Krotoa (Foto: Facebook) Die Afrikaanse akteur Armand Aucamp sê die splinternuwe veeltalige fliek Krotoa – waarin hy die rol van Jan van Riebeeck vertolk – gaan kykers stof tot nadenke gee. Krotoa, ŉ geskiedkundige drama, vertel die storie van ’n vurige 11-jarige Khoi-prinses wat van haar mense weggeskeur word om vir Jan van Riebeeck, die eerste goewerneur van die Kaapse kolonie en haar oom se handelsvennoot, te gaan werk. Sy word na die eerste fort, wat in 1652 deur die Verenigde Oos-Indiese Kompanjie opgerig is, geneem waar sy onder meer leer om die Nederlandse taal en kultuur goed te verstaan. Sy word ’n invloedryke tolk tussen Van Riebeeck en haar mense. Vasgevang tussen dié twee kulture probeer sy om dié twee wêrelde met mekaar te versoen. Krotoa (Foto: Facebook) Aucamp vertel het hy baie navorsing vir dié rol gedoen om te verseker dat hy die feite van die verhaal eerbiedig. Hy sê hoewel hy getrou moes bly aan die feite, kon hy baie speel met die vermensliking van ŉ karakter waarvan baie mense eintlik nie regtig veel weet nie. “Ek is geweldig aangetrokke tot stories oor geskiedenis. Wat die verhaal van Jan van Riebeeck moeilik maak, is die politieke bagasie wat met hom saamkom. Ek moes sy karakter skei van die politieke geur waarmee ŉ mens hom assosieer en hom leer ken as ŉ man met foute en alles wat saamhang met menswees,” sê hy. Volgens Aucamp was die grootste uitdaging moontlik om van dié persepsies weg te beweeg. Armand Aucamp (Foto: Facebook) “Dit was ŉ groot uitdaging om weg te beweeg van wat ék dink mense van hom dink. Daar gaan mense wees wat mal gaan wees oor die fliek, en mense wat glad nie daarvan gaan hou nie. Die punt is dat ek, buiten die feite wat ons oor hom het, vir hom menslike eienskappe gegee het. “Ek noem dit spesifiek, omdat ek dink mense dink nie eintlik oor Van Riebeeck as mens nie. As jy dink aan iemand as ŉ mens, maak jy plek vir foute én glorie. En dit maak dit vir my as akteur lekker, want ek kon hom saam met die feite skets vir die fliek,” sê hy. Tydens sy navorsingsproses het ook baie oor die lewe van Van Riebeeck geleer, sê hy. “Dit was vir my interessant om op te merk dat hy langer uit Holland weg was as wat hy in die land was, omdat hy ŉ wêreldreisiger was. Hy was maar 19 toe hy die land verlaat het om te gaan seil. Ek dink hy was ŉ ongelooflike strateeg: Hy het fyn vernuf gehad om met adellikes te kon handel dryf. Daar is soveel meer, dit was ŉ wonderlike reis.” Crystal-Donna Roberts (Foto: Facebook) Krotoa is nog nie amptelik in Suid-Afrika uitgereik nie, maar het reeds agt toekennings verower op die internasionale rolprentfees vir omgewing, gesondheid en kultuur; die Wêreld-rolprentpryse; die Artemis-vroue-in-aksie-rolprentfees en die Nashville-rolprentfees. “Dit is ŉ universele storie – dit vertel die verhaal van iemand wat in twee wêrelde vasgevang is en probeer uitpluis wat die regte ding is om te doen,” vertel Armand oor die buitelandse erkenning van die fliek. “Meeste lande in die wêrelde kan met dié storie assosieer. Krotoa het hierdie geweldige worsteling oor wat die regte ding is om te doen, en ons was almal daar, of is steeds daar.” Maroela Media was by die Johannesburgse voorvertoning van die fliek. Aucamp en Kaye Ann Williams, die skrywer van die fliek, vertel in dié video meer oor Krotoa. Die fliek word op 4 Augustus in Suid-Afrika uitgereik.